b'\n_START_ARTICLE_\nJanko Kotnik\n_START_SECTION_\n\xc5\xbdivljenjepis\n_START_PARAGRAPH_\nJanko Kotnik, brat F. Kotnika je obiskoval gimnazijo v Celovcu. Nato je \xc5\xa1tudiral slovansko in romansko filologijo na univerzah v Pragi, Parizu in Lausanni ter leta 1911 doktoriral na filozofski fakulteti v Gradcu z disertacijo o dobr\xc5\xa1kem nare\xc4\x8dju. Med letoma 1912 in 1913 je slu\xc5\xbeboval na realki v Gorici ter med 1913 do 1914 in 1919 do 1920 na gimnaziji v Banja Luki, od 1. januarja 1921 pa na gimnaziji v Mariboru. Med prvo svetovno vojno je bil ujet v Rusiji, kjer je kot prostovoljec vstopil v srbsko in pozneje v Rde\xc4\x8do armado. Po koncu vojne je na Koro\xc5\xa1kem urejal \xc4\x8dasopis Mir in bil \xc4\x8dlan jugoslovanske plebiscitne komisije. Med letoma 1924 do 1940 je pou\xc4\x8deval na realki v Mariboru. Leta 1948 je postal profesor za franco\xc5\xa1\xc4\x8dino na ljubljanski filozofski fakulteti, kjer je bil od 1956 do 1960 tudi znanstveni sodelavec za francoski jezik in francosko knji\xc5\xbeevnost. Sestavil je tudi ve\xc4\x8d u\xc4\x8dbenikov in slovarjev (slovensko-ruski slovar;1959. slovensko-italijanski slovar; 1965, slovensko-angle\xc5\xa1ki slovar; 1945).\n_START_SECTION_\nOstalo delo\n_START_PARAGRAPH_\nKotnik je od leta 1903 sodeloval s celov\xc5\xa1kim \xc4\x8dasopisom Mir, kjer je pod psevdonimom Danimir objavil nad 30 podlistkov, deloma originalnih \xc4\x8drtic, deloma prevodov iz \xc4\x8de\xc5\xa1\xc4\x8dine, ru\xc5\xa1\xc4\x8dine in franco\xc5\xa1\xc4\x8dine. Sodeloval je \xc5\xa1e pri drugih listih: pri Zori, pri Nastavnem Vjesniku (letnik XXVIII: Revolucija in ruski pravopis), pri Mladi Jugoslaviji in Koro\xc5\xa1kem Slovencu.'